**Atskleidė, kaip atrodys naujas Kauno rajonas: patvirtintas 3,5 ha teritorijos planas**

**Kauno miesto savivaldybė patvirtino detalųjį planą, kuriuo oficialiai įtvirtinama, kaip artimiausiais metais keisis teritorija Nemuno pakrantėje. Nuo 2023 m. „SBA Urban“ rengtas „Nemunaičių“ rajono planas buvo derinamas su Kultūros paveldo departamentu bei infrastruktūros ir ryšių įmonėmis. Planuojama, kad visa kvartalo infrastruktūra bus baigta iki 2031 m., o bendra investicijų suma sieks daugiau nei 250 mln. eurų.**

„Urbanistiškai vientisai vystome devynis sklypus, 3,5 ha ploto kvartale, kuriuose darniai susipins erdvės gyvenimui, darbui ir kultūrai. Nuo pat pirmųjų darbų Nemuno krantas atsiveria kauniečiams ir miesto svečiams, o dabar pereiname į kitą etapą – realius darbus, kuriant naująjį miesto centrą.

Su partneriais „TABA Invest“ investuodami į šį projektą daugiau nei ketvirtį milijardo eurų, įsipareigojame kurti daugiasluoksnę miesto kultūrą: su patogia infrastruktūra, atnaujintomis gatvėmis, 500 metrų pakrantės promenada, gyva komercine zona ir kultūrai atviromis erdvėmis. Kuriant rajono koncepciją, įkvėpimo sėmėmės iš pavyzdžių pažangiausiuose Europos miestuose, kaip Kopenhaga, Amsterdamas ir t. t.“, – sako „Nemunaičius“ plėtojančios „SBA Urban“ įmonės „Urban LIVE“ direktorius Andrius Mikalauskas.

Įmonės vadovas papildo, kad projekte numatytas pastatų aukštingumas – nuo 20 iki 30 metrų – leis kvartalams natūraliai augti nuo krantinės link žaliųjų Aleksoto šlaitų, išlaikant vizualinę estetiką su miesto aplinka.

Detalusis planas numato modernų mišrios paskirties urbanistinį projektą, kurį sudaro beveik 670 butų, komercinės ir administracinės patalpos bei daugiau nei 1,2 tūkst. parkavimo vietų. Kvartale iškils daugiau nei 7,5 tūkst. kv. metrų viešųjų erdvių – krantinės promenada, Bokšto aikštė ir Krautuvėlių skveras.

Plane taip pat numatyta H. ir O. Minkovskių gatvės rekonstrukcija, o pėsčiųjų ir dviračių takų tinklas sujungs kvartalą su aplinkinėmis teritorijomis.

„Mūsų tikslas buvo sukurti funkcionalų kvartalo planą, kuris būtų gyva miesto dalis – su patraukliomis viešosiomis erdvėmis, geru susisiekimu ir kokybišku išplanavimu. Pasitelkėme šiuolaikinės urbanistikos principus: tvarumą, ryšį su aplinka ir žmogui palankų mastelį. Didelį dėmesį skyrėme analizei ir tyrimams, nes norėjome ne tik atitikti reikalavimus, bet ir sukurti miestui ilgalaikę vertę turintį urbanistinį pagrindą“, – pasakoja projekto koncepciją rengusios architektų studijos „MASH Studio“ vadovė Živilė Šimkutė.